钦定古今图书集成/明伦汇编/氏族典/第302卷 > 梁回
## 钦定古今图书集成/明伦汇编/氏族典/第302卷 > 梁回

按《宋史梁回传》：“回，博州聊城人，少为吏部小史。周世
宗在藩邸日，得给事左右。及嗣位，补殿直，改供奉官，
四迁至左藏库使。太祖将讨西蜀，以回监秦州戍兵。
蜀平，改监霸州兵，转宫苑使。从征太原还，会命蜀州
刺史聂章为沁州兵马部署，以回监其军。无何，并人
入寇，回率兵击败之，以功迁东上阁门使。开宝五年”，
命为广南道兵马都监。王师伐金陵，命回与潘美、刘
遇率步兵先赴荆南，且以回护行营步兵及左厢战
櫂，与吴人战采石，杀获甚众。江南平，以功领顺州团
练使。太宗即位，判四方馆事，领禁军戍泽州。太平兴
国四年，征太原，以回为行营前军马步军都监，督军
攻城，中流矢四。车驾还，命率兵屯定州，以功迁引进
使。七年，李继迁寇边，以回领兵护银、夏州。八年，召归，
授唐州防御使。雍熙二年，继迁数寇边，复召回为银、
夏都巡检使，赴边捍御之。三年夏，卒于银州官舍。大
中祥符八年，录回子廷翰为奉职。